In dr erste Folg vo dr Serie taucht d Serena plötzlich wider in New York uf. Nit emol d Blair het gwüsst, wo si in de letzte Mönet gsi isch. Blairs Fründ Nate Archibald (Chace Crawford) wo vor Serenas Verschwinde e churzes Intermezzo het gha, merkt, dass er immer no Gfühl für d Serena het. Si het aber kei Inträss am Nate. Stattdesse trifft Serena de charmant Dan Humphrey (Penn Badgley), e Stipendiat us Brookly, wo nit wie d Serena, de Nate und d Blair usere wohlhabende Familie vo dr High Society vo de New Yorker Upper East Side chunnt und so Serena und ihrne Fründinne nie ufgfalle isch. Allerdings verfolgt er s Gscheh um d Serena scho sit einiger Zit. Durch e Zuefall chöme sich die beide schnell nöcher. Dans Schwöster Jenny (Taylor Momsen) gohts ähnlich wie ihm, denn au si het bis jetzt Blair und ihri Elite-Clique nur us dr Färni betrachte chönne, versuecht aber immer wider dezue z ghöre. Im Gägezug für d Gstaltig vo Iiladige zuenere Party unter em Motto ¨Kiss on the lips¨ bechunnt au d Jenny e Iiladig. Doch spötistens do muess si begriffe, dass au die neu gfundeni Glitzerwält ihri Schattesite het.